L-elezzjonijiet Venezweljani tas-6 ta' Diċembru 2020 għall-Assemblea Nazzjonali sfortunatament saru mingħajr qbil nazzjonali dwar il-kundizzjonijiet elettorali. L-Unjoni Ewropea tqis li l-elezzjonijiet naqsu milli jikkonformaw mal-istandards internazzjonali għal proċess kredibbli u milli jimmobilizzaw lill-poplu Venezweljan biex jieħu sehem. In-nuqqas ta' pluraliżmu politiku u l-mod kif l-elezzjonijiet ġew ippjanati u eżegwiti, inkluż l-iskwalifika tal-mexxejja tal-oppożizzjoni, ma jippermettux lill-UE tirrikonoxxi dan il-proċess elettorali bħala kredibbli, inklużiv jew trasparenti, u lanqas ma jippermettu li r-riżultati tiegħu jitqiesu rappreżentattivi tar-rieda demokratika tal-poplu Venezweljan. L-UE jiddispjaċiha ħafna li l-Assemblea Nazzjonali bdiet il-mandat tagħha fil-5 ta' Jannar fuq il-bażi ta' dawn l-elezzjonijiet mhux demokratiċi. Il-Venezwela teħtieġ b'mod urġenti soluzzjoni politika biex jintemm l-impass attwali permezz ta' proċess inklużiv ta' djalogu u negozjar li jwassal għal proċessi kredibbli, inklużivi u demokratiċi, fosthom elezzjonijiet lokali, presidenzjali u leġiżlattivi. F'dak il-kuntest, l-UE ser iżżomm l-impenn tagħha mal-atturi politiċi u tas-soċjetà ċivili kollha li qed jitħabtu biex iġibu lura d-demokrazija fil-Venezwela, fosthom b'mod partikolari Juan Guaidó u rappreżentanti oħrajn tal-Assemblea Nazzjonali li għaddiet eletta fl-2015, li kienet l-aħħar espressjoni ħielsa tal-Venezweljani fi proċess elettorali. L-Unjoni Ewropea kostantement tenniet l-obbligu li jiġu garantiti b'mod sħiħ ir-rispett u l-ħarsien tad-drittijiet tal-bniedem fil-Venezwela u ser tkun partikolarment viġilanti fir-rigward ta' kwalunkwe att ta' repressjoni, b'mod partikolari kontra membri tal-oppożizzjoni. L-Unjoni Ewropea tappella lill-awtoritajiet u l-mexxejja Venezweljani biex jagħtu prijorità lill-interessi tal-poplu Venezweljan u biex b'mod urġenti jingħaqdu flimkien biex jibdew proċess ta' tranżizzjoni mmexxi mill-Venezwela, sabiex tinstab soluzzjoni paċifika, inklużiva u sostenibbli għall-kriżi politika. L-UE tinsab lesta biex tappoġġa tali proċess. Tinsab lesta wkoll li tieħu miżuri mmirati addizzjonali.